**SPRÁVA O ČINNOSTI DHZ MARŠOVÁ-RAŠOV ZA ROK 2010**

Naša organizácia má k dnešnému dňu 55 členov, z toho 9 žien. Rok 2010 sme začínali usporiadaním bezplatného darcovstva krvi, ktoré sa konalo v našej obci v požiarnej zbrojnici. Zúčastnili sa ho organizácie okrsku č. 1 Predmier, Jablonové, Súľov, Hradná a Maršová-Rašov a tiež niektorí občania z našej obce. Jesenné bezplatné darovanie krvi sa konalo v Jablonovom, kde sme boli účastníkmi. Pokračovali sme odzimovaním hasičskej techniky a ošetrením výzbroja a výstroja. Zúčastnili sme sa stráženia svätého hrobu vo farskom kostole v Predmieri, a tiež osláv svätého Floriána, ktoré sa začali svätou omšou. Tak ako po minulé roky sme spolupracovali s Materskou školou Maršová-Rašov a usporiadali sme Deň otvorených dverí v hasičskej zbrojnici a na MDD sme zorganizovali ukážku požiarneho útoku. Mladí hasiči sa zúčastnili detskej hry Plameň a muži na previerke pripravenosti v Pšurnoviciach. Muži absolvovali ešte ďalších 20 súťaží v rámci severoslovenskej ligy a pohárových súťaží. Najlepšie sa umiestnili na prvom mieste: Mojšová Lúčka, Korňa a Stupné. Na druhom mieste: v Pšurnoviciach na previerke pripravenosti a na treťom mieste: v Dolnom Hričove a Rosine. 25. Septembra 2010 sa naši hasiči zúčastnili na metodicko – taktickom cvičení na letisku v Dolnom Hričove, kde sa zoznámili s technikou a vyskúšali si hasenie penou. Toto cvičenie zorganizoval veliteľ DHZ pán Jaroslav Kyšeľa.

V roku 2010 naša obec žila oslavami 100-tého výročia založenia DHZ Maršová-Rašov. Oslavy sa konali 24.10.2010 v reštaurácii Šport. Pri tejto príležitosti boli mnohí naši členovia vyznamenaní a povýšení. Niektorým členom boli odovzdané pozdravné listy Okresného výboru DPO v Bytči a miestnej organizácie.  
Z príležitostí osláv 100-tého výročia DHZ Maršová-Rašov sme sa po dohode so starostkou, pani Dagmar Karasovou a poslancami obecného zastupiteľstva, rozhodli o výstavbe kaplnky sv. Floriána, patróna hasičov. Prvé práce sa začali 1. Mája 2010 a výstavba pokračovala až do 22. októbra 2010. Pri príležitosti osláv 100-tého výročia bola Kaplnka slávnostné vysvätená. Touto cestou by som sa chcel srdečne poďakovať pani starostke a všetkým poslancom, ktorí boli nápomocní pri jej výstavbe. Chcem sa poďakovať našim členom, ale aj nečlenom DHZ, ktorí obetovali svoj voľný čas a pomohli nám postaviť našu kaplnku. Boli to: Čupec Albert, Kresáň Ivan, Prášek Ľubomír, Vančik Peter, Kurinec Tomáš, Adam Karas, Jašo Štefan, Haľama Peter, Šimoník Igor. Chcel by som sa poďakovať aj našim lesným spoločenstvám Urbár Rašov, Spoločenstvo 47 kupiteľov a Spoločenstvo 13 kupiteľov, ktorí nám poskytli materiálnu a finančnú pomoc. V tomto roku sme museli zasahovať pri požiari kultúrneho domu, kde sme asistovali profesionálnym hasičom z Bytče a zo Žiliny. Po uhasení požiaru sme celú noc strážili požiarovisko pre prípadne vznietenie až do rána. Naši členovia DHZ boli nápomocní pri zaraďovaní nových priestorov ObÚ a vypratávaní nábytku z kultúrneho domu. Niektorým členom DHZ odovzdala pani starostka ďakovný list a upomienkový darček za ich pomoc pri požiari kultúrneho domu. Zúčastnili sme sa metodicko – taktického cvičenia okrsku č. 1 v Predmieri. Výcvikový rok 2010 sme zakončili zazimovaním techniky a ošetrením výzbroja a výstroja. Začíname nový kalendárny rok, preto by som Vám chcel zaželať do nového roka veľa zdravia, rodinnej pohody a porozumenia, úspechov v práci, v škole, ale aj úspechov na hasičských súťažiach.